SZABOLCS OTTÓ 
A magyar értelmiség nemzeti tudatának kérdéséhez 


Az értelmiség a társadalom legheterogénebb rétege. Nem elsősorban hely- 
zetét tekintve — bár e tekintetben is figyelemreméltóak a különbségek —, hanem 
különösen tudat- és érzelemvilágában. Amíg a tőkés Magyarországon az értel- 
miség tudatát elsősorban a tőkés termelésben és társadalmi hierarchiában elfog- 
lalt objektív helyzetének ellentmondásos, vagy legalábbis sajátos volta hatá- 
rozta meg, a mai értelmiség tudatvilágát kisebb részben a társadalmi helyzetből 
származó objektív tényezők, nagyobb mértékben tudati maradványok, polarizál- 
ják. Ez azonban közel sem jelenti azt, hogy a mai értelmiség társadalmi tudatát te- 
kintve általában, nemzeti tudatát tekintve pedig különösen egységes lenne. 

E kérdés felvázolásánál sajnos nem támaszkodhatom a mai értelmiség 
nemzeti habitusát vizsgáló objektív kutatások eredményére, magam a két világ- 
háború közötti, s a korábbi korszakok értelmisége történetét kutattam. Vélemé- 
nyem, észrevételeim leírására mégis azért voltam bátor vállalkozni, mert meg- 
győződésem szerint a jelenlegi értelmiség tudatvilága, vagy legalábbis tudati 
arcképe csak történeti kontinuitásában érthető meg teljesen, másrészt sok évi 
felsőoktatási nevelői praxisom során a fiatal értelmiségiekkel való beszélgetések, 
viták sok empirikus tapasztalatot halmoztak fel bennem. Mindez közel sem jogo- 
sít fel arra, hogy az általam kialakított képet a mai értelmiség egzakt rajzaként 
tüntessem fel, inkább a történelmi vizsgálatok és az empirikus benyomásokból 
összeállt, de tudományos minősítését tekintve végső soron spekulatív jellegű 
véleménynek tartom. Csupán ezzel az igénnyel írom le benyomásaimat, a gondol- 
kodás, elemzés egyik alapját képezhető nyersanyag igényével. 

A tőkés Magyarország értelmisége tudati kettősségét alapvetően a tőkés 
termeléshez és társadalomhoz való viszonyának ellentmondása határozta meg. 
Egyszerre volt a kizsákmányolás részese és áldozata. Értelmiségi voltából követ- 
kezőleg — amint arra már Marx is rámutatott — arra volt hivatott, hogy az 
adott társadalmi rendszert szolgálja, szervezze és irányítsa termelését — mint 
gazdasági és technikai szakember —, közigazgatását — mint képzett és hivatásos 
diplomás állami és közéleti tisztviselő —, nevelje a rendszer megkívánta művelt- 
ségre és hitre a fiatalságot — mint pedagógus —, hordozza a rendszer kultúráját — 
mint író, művész — létrehozza és hirdesse a rendszer ideológiáját — mint tudós és 
zsurnaliszta; egyszóval betöltse egy adott társadalmi rendszer értelmiségének 
funkcióit. Ezért az értelmiség — vagy legalábbis egy része — részesült az uralkodó 
osztályok erkölcsi és anyagi kiváltságaiból. Ez a helyzet már önmagában bizo- 
nyos mértékig válaszfalat húzott az értelmiség és a fizikai dolgozók osztályai és 
rétegei közé, egyik társadalmi létét tekintve az úri Magyarország barikádjának 
egyik oldalán, a másik másik oldalon helyezkedett el. Ez az objektív helyzet 
természetesen társadalmi tudatuk közötti válaszfalakat is jelentett. 

A kérdés, ha legáltalánosabb konturjait tekintve így is felvázolható, a való- 
ságban közel sem volt ilyen egyszerű sem a társadalmi lét, sem a társadalmi tudat, 
különösen nem a nemzeti tudat kérdésében. Az értelmiség ugyanis ugyanakkor, 
amikor a kizsákmányolás gépezetének része volt, maga is a tőkés kizsákmá- 
nyolás áldozata is volt egyben. Eltekintve az értelmiségnek attól a kis százaléká- 
tól, aki maga is tőkésedett, tőkés vállalkozóvá vált — s épp ezért a taársadalmi 
hierarchiában már nem elsősorban értelmiséginek, hanem tőkésnek tekinthetjük 
— az értelmiség nagy többsége maga is a tőkés rendszer kizsákmányoltja, bér- 
munkása, ha úgy tetszik bér szellemi munkása volt. Nem a kizsákmányolás té- 
nyében, csak mértékében — és esetleg formájában — volt különbség közötte és 
más kizsákmányolt rétegek között. A kizsákmányolás szempontjából a korabeli 
értelmiségen belül a mezőny nagyon széthúzódott, nagy volt a differenciáltság, a 
nagyvállalati vezérigazgatótól, s a vezető kormánytisztviselőtől — a napidíjas 
díjnokig és a nyomorgó vidéki segédtanítóig, vagy az állásnélküli értelmiség 
második világháborúig egyre növekvő csoportjáig. Természetesen ez a roppant 
heterogenitás, az adott ellenforradalmi társadalom erkölcsi és anyagi ranglétrá- 
ján való elhyelyezkedés lényegesen befolyásolta — ha nem is szükségszerűen 

" minden egyes — általában a magyar értelmiség egyes csoportjainak tudatvilágát. 

Az ellenforradalmi rendszer értelmisége szellemi és érzelmi arculatának 
-kialakulásában alapvető tényező a helyzetből szükségszerűen következő kettős- 
ség volt, ugyanakkor azonban erősen befolyásolták általában, s esetleg döntően 
egyes személyek esetében más tényezők is, amelyeket semmiképpen sem lehet 
figyelmen kívül hagyni. Értelmiségi létükből — ha úgy tetszik össztársadalmi 
funkciójukból — ugyanis nemcsak az következett, hogy a fennálló rendszert 
szolgálják, s szervezzék annak termelését, létrehozzák technikáját és ideológiáját, 
hanem az is, hogy eközben átéljék a rendszer valamennyi ellentmondását, s ezek 
az ellentmondások is tükröződjenek gondolkodásukban, sőt — ha esetleg egyes 
periódusokban kevésbé is — érzelemvilágukban is. Az értelmiség egy része — 
lévén elméletet gyártó, ezért az absztrakt gondolkodásra különösen hajlamos 
szakember nemcsak önhelyzetének és az értelmiségnek, mint olyannak társa- 
dalmi ellentmondásait élte át, hanem részben tapasztalati, s talán nagyobb rész- 
ben elméleti úton az ellenforradalmi rendszer antagonisztikus voltát is felismerte 
vagy legalább is megközelítette, s legalább gondolatilag, tudatilag kereste a ki- 
vezető utat. Ennek a felismerésnek részben érzelmi, másrészt racionális alapjai 
voltak, esetenként az egyik, máskor a másik dominált, vagy indította el rendszer 
kritikáját, esetleg alapvető tagadásáig való eljutásának folyamatát. 

Ebben a folyamatban egyik markáns tényező kétségtelenül a nemzeti tudat 
valamilyen formája volt. E kérdésnél rá kell mutatnom egy sajátságos tényezőre, 
amely szükségszerüen egy bizonyos fokon saját ellentétébe kellett, hogy átcsapjon. 
Ez a tényező a magyar ellenforradalmi rendszer alapvető nacionalizmusa volt, 
amely a hazafias, nemzeti érzésekre spekulálva építette ki politikáját, s azokat 
eltorzítva, abszurd kiélezve téves, az ország számára katasztrofális következteté- 
seket táplált be, vagy igyekezett betáplálni a lakosság, közötte nem utolsósorban 
az értelmiség tudatába. (A kor vezető politikusai oly sokat hangoztatták, hogy 
a „magyar keresztény intelligencia az ország vezető rétege, a nemzet gerince, 
akin az ország sorsa áll, vagy bukik . . . stb.") Ez a felfokozott nemzeti tudat 
— amely a dualizmuskori magyar nacionalizmusra, vagy az ország megkisebbe- 
dése feletti tömeg-megdöbbenésre és nemzeti megbántottságra apellált — egy- 
rsézt elvezetett a más népekkel szembeni indokolatlan gyűlölethez és a lenézéshez, 
sovinizmushoz, másrészt azonban természetesen a nemzeti érzés érzékeny volt 

az idegen expanzióval szemben. Így történt azután, hogy a rendszer vezetői úgy 
jártak, mint Goethe szelleminasa, aki kiengedte a szellemet a palackból, s többé 
nem tudott urrá lenni rajta. A nacionalistaként induló értelmiségiek közül nem 
egy épp ebből a pozícióból eljutott — a németellenességig, s előbb-utóbb meg- 
értve, hogy a magyar nemzeti lét legnagyobb s potenciálisan egyedül igazi ellen- 
sége a német fasiszta expanzió, hajlandó volt együttműködni a társadalmi hala- 
dásért küzdő antifasiszta erőkkel, közöttük a kommunistákkal is. Így került egy 
táborba a magyar nacionalista indítású hazafiak egy csoportja az internacionalis- 
tákkal. S ez nem maradt hatás nélkül e csoport gondolkodására sem, de különösen 
nem az ifjúság, s a jövő generáció történelmi tudatára, s nemzeti tudatának tartal- 
mára. 

Az ellenforradalmi rendszer nacionalizmusa az értelmiség többségénél zsák- 
utcába vezetett, kisebb részénél azonban ellentétbe csapott át, elvitt az anti- 
fasiszta táborba, s ezen keresztül jórészt közvetve, kisebb részt közvetlen is 
a társadalmi haladásért küzdők közé. 

Az értelmiség azonban, mivel ideológiák készítője és hordozója, tehát 
az elméletekben való gondolkodás társadalmi lényegének szerves része, más 
elméleti, tudati, s ebből következő érzelmi motivációkon keresztül is eljutott 
az ellenforradalmi rendszer szolgálatából annak tagadásáig, vagy legalább is 
részleges tagadásáig, útkeresési próbálkozásokig. Az érzelmi alaptényező itt is 
a nemzeti tudat, a hazaszeretet volt. A haza és a nemzet az értelmiség egy részé- 
nél nemcsak annak földjével és uralkodó osztályaival, hanem egész népével, 
vitális nemzeti érdekeivel azonosult, s ennek nemcsak külpolitikai, hanem bel- 
s szociálpolitikai konzekvenciáit is levonták. Éppen ezen a nemzettudati alapon 
nemcsak az ország függetlenségét veszélyeztető erőt érzékelték, hnaem a szociális 
elmaradottság az egész országra, nemzetre nehezedő következményeit, s ennek 
fenntartója a társadalmi rendszer ellentmondásait, s tarthatatlanságának tuda- 
tát is. Épp nemzeti indokokból kívánták az elmaradott Magyarország gazdasági 
felemelkedését, s ennek két előfeltételét nem kerülhették el, a nemzeti függetlenség 
— az egyoldalú német orientációtól való felszabadulás — és a társadalmi válto- 
zások követelését. Az előbbi szükségszerűen a náci Németországhoz és más orszá- 
gokhoz való viszonyuk változtatását tételezte fel, s a másik pedig ugyanilyen 
könyörtelen szükségszerűséggel elvezetett — ha ezt nem is gondolta az e csoportba 
tartozó értelmiségiek mindegyike végig — a fennálló ellenforradalmi rendszer 
megváltoztatásának elkerülhetetlenségéig. Ez az értelmiség tulajdonképpen 
a nemzetmentés, a nemzeti felemelkedés hagyományos liberális koncepcióját 
követte, s , modernizálta" bizonyos fokig, szőtte át népi, , össznemzeti" tőkés 
kolletkív kisgazdasági stb. elemekkel. 

Az értelmiség legtudatosabb — s sajnos talán legvékonyabb — csoportjánál 
a hazafiség kérdése egybefonódott az internacionalizmussal, a nemzeti felemelke- 
dés és jólét és a nemzetközi felemelkedés és jólét végső soron egységes ügyével. 
A nemzeti felemelkedés útját az antagonisztikus társadalmi ellentmondások 
megszüntetésében keresték, ami csak egy ellentétes osztályok nélküli társadalom- 
ban lehetséges. Ennek a csoportnak a tudatában a nemzeti felemelkedés útja 
tehát az osztályharc végigvitelét jelenti, a szociális kérdés tehát végső soron tel- 
jesen összefonódik a nemzeti kérdéssel — az igaz hazafiság az osztályharcosság- 
ban nyilvánul meg. A nemzeti keretekben folyó osztályharc szerves része a nem- 
zetközi osztályküzdelemnek, aki tehát igaz hazafi akar lenni, annak az osztály- 
harc szempontjából igazi internacionalistának is kell lennie. Az értelmiségiek 
közül nem kevesen épp nemzeti érdekeink kutatása utján jutottak el a kommu- 

nista ideológiáig, vagy annak közelébe, s tudták szerencsésen összekapcsolni 
nemzeti érzéseiket proletár internacionalizmusukkal. 

A magyar értelmiség nagyobbik részére azonban az ellenforradalom félre- 
vezető nacionalista ideológiája negatív módon hatott. Olyan sovínizmussá csapott 
át, amely akarva-akaratlan az ellenforradalom szekerét tolta, s segítette elvezetni 
Magyarországot a második világháborúban valórészvétel nemzeti katasztrófájához. 
Ezt a nagy — más szempontból önmagában is heterogén — értelmiségi csoportot 
nem lehet azonban a nemzeti tudat szempontjából egységesnek tekinteni. Nagyon 
sokfélesége mellett talán csak a rendszerezés kedvéért két csoportra oszthatjuk. 
Egyik csoport jellemzője a társadalmi — s bizonyos mértékig a politikai — kon- 
zervatívizmus, a másiknak épp ellenkezője a hagyományokat felrugó jobbol- 
dali színezetű zavaros nemzeti-népi átcsoportosítás törekvése. Mindkét réteg 
ideológiája a nemzeti tudatot helyezte előtérbe, s lelkileg talán elsősorban, vagy 
részben ez volt tudat- és érzelemvilágának kiinduló pontja. Mindkét csoport 
az ország retrográd történelmi hagyományaira támaszkodott, vagy haladó hagyo- 
mányainak retrogád értelmezést adott. Azonban, amíg az előbbi ezeket a hagyo- 
mányokat a fennálló politikai formáció védelmére használta, s ezek evolúciós 
átvételében a társadalmi mozdulatlanságban, vagy lassú mozgásban vélte meg- 
menteni a nemzet létét, s fejleszti a nemzeti karaktert, addig a másik csoport 
a hagyományok ősi, szinte mítikus értelmezésével, a politikai formációt retrográd 
irányba akarta gyökeresen megváltoztatni épp a nemzeti-népi lét átmentése és 
általuk vélt kiteljesítése érdekében. S hogy ezek az ideológiai alapállások meny- 
nyire nem önmagukért voltak, azt mi sem jelzi jobban, mint a kétféle arculatú 
csoportosulások összetétele. A konzervatív nacionalista irányzat híveinek többsége 
általában a köztisztviselőkből — azoknak felsőbb rétegeiből, a vagyonukat meg- 
tartott, vagy pozícióban lévő arisztokratákból, közhivatalnokokból, a hagyomá- 
nyos történelmi intelligencia kielégített részéből, az ipari és kereskedelmi értel- 
miség felsőbb rétegeiből, a második, a jobboldali ellenzéki értelmiség többsége a 
hatalom perifériáin lévő, vagy karrierjében megrekedt, valóságos helyzeténél 
pozicionálisan többre törekvő értelmiségből rekrutálódott. 

Amikor tendenciákat próbálunk jelölni, nem szabad azt mechanikusan 
alkalmazni az egyedekre. Az egyedek ugyanis — amint az közismert — rend- 
szerint nem tisztán hordozói saját rétegük, csoportjuk tudatának és érzelemvilágá- 
nak, tudatuk és érzelmeik sokkal összetettebb, bonyolultabb ennél. Épp ebben 
rejlik szubjektív egyéniségük. Az a régi marxi igazság is közismert, hogy nem 
minden egyén képviseli tudatában és vágyrendszerében saját osztálya, rétege, 
csoportja valóságos érdekeit, tudati világában vegyülnek a valódi és a hamis 
elemek. Amikor tendenciákat, fő irányokat keresünk, sohasem az egyesből indu- 
lunk el, hanem a csoportokból, ahol a tendenciát nem az egyesek tudatának 
egyszerű summázata adja, hanem minőségi tényezői. Mi is így jártunk el, amikor 
a múlt értelmisége nemzeti tudatának néhány jellemző vonását vázoltuk kizárólag 
azért, mert a múlt tudatosan, vagy öntudatlanul maradványaiban tovább él 
a jelenben, ha nem is önmagában a régi formában, hanem transzponálódva a jelen 
tudatának részeként, vagy indukciós vetületeiben. Ez a kérdés azért is összetett, 
mert a tudat az egyes esetében rendkívül bonyolult összetevőkre s hatásokra 
vezethető vissza, különösen pedig az értelmiségnél, amelynek a tudatvilágán 
a konkrét társadalmi tapasztalaton kívül igen nagy mértékben befolyásolja 
az absztrakt társadalmi tapasztalat, az általa, vagy elődei, vagy mások által 
gyártott ideológiák, elméletek. S az értelmiség minél inkább helyzetéből adódóan 
eltávolodik az adott kor termelésének és szélesebben vett közösségi életének 

mindennapi valóságától, s mindennapjait saját értelmiségi környezetének zárt, 
szükségszerűen beszűkült világa tölti ki, tudatának alakulásában annál nagyobb 
szerepet kapnak a spekultatív elemek, s az erre épülő elméletek, s ennek megfele- 
lően kisebbet a megbízható, széleskörű társadalmi tapasztalatok. Ezért a nemzeti 
érzés, mint elvont absztraktum az értelmiségnél a Horthy-rendszerben a tudati 
alakulásban gyakran nagyobb szerepet kapott, mint a társadalmi tapasztalat, 
különösen mint a szociális kérdés. Amíg tehát a kétkezi dolgozó rétegek nemzeti 
érzésének alapját a társadalmi tapasztalat befolyásolta, s szükségszerűen a nem- 
zeti kérdés tudatukban összefonódott a szociális kérdéssel, az értelmiség nem 
lebecsülendő részénél a nemzeti kérdés teoretikus alapon befolyásolta tudati és 
érzelmi világukat. Mindez, ha nem is vonatkozik ilyen mértékben a mai értelmi- 
ségre, azonban az értelmiség helyzetéből következő e sajátosságot, ma az alapve- 
tően megváltozott körülmények között sem lehet figyelmen kívül hagyni. Mint 
ahogy azt sem, hogy a társadalomban megtalálható mindenfajta ellentmondás 
szükségszerűen áttevődik a fejekben lévő ellentmondásokra, a tudati ellentmon- 
dásokra is, ezek pedig valamilyen vonatkozásban beletorkollanak a tudatvilág 
nemzeti-tudat szférájába, s azt motiválják, gyakran torzítják. 

A nemzeti tudat és érzés egyik összetevője mindenütt és mindig az adott 
nép történelmi tudata. Két értelemben is. Egyrészt oly módon, hogy a történel- 
mileg kialalkult tudatvilág, s benne a nemzeti tudat részben, vagy legalább hatá- 
saiban tovább él az új generáció gondolkodásában és érzelemvilágában, másrészt 
hogy egy nép, egy ország történeti múltja indukálója, magyarázója, önértelmezője 
és indoka lehet jelenének, illetve a múltról vallott felfogása kifejezője a máról 
táplált tudatának és érzelmeinek, kifejezője nemzeti közérzetének. Az utóbbinak 
Magyarországon rendkívül nagy hagyományai vannak. Világos ez, ha arra gondo- 
lunk, hogy a nemzeti ébredés korától kezdve a történészek, írók, művészek 
milyen mértékben sugározták vissza koruk problémáit a múltra, s fejezték ki 
a jelenre vonatkozó elképzeléseiket, véleményüket, vívódásaikat, a mút ábrázo- 
lásán keresztül. Ez a politikai jellegű historizmus sokszor szolgálta a társadalmi 
haladás érdekeit, később talán nem kevesebbszer a társadalmi konzerválódást. 
Különböző szerepe, gyakran ellentétes előjelei ellenére egy azonban bizonyos, 
hogy érzelmei mélyén mindig a nemzeti kérdés rejtőzött, s gyakran rejtőzik ma is, 
s kétségtelenül az értelmiség alkotó része hozza létre, de hatása igen nagy az egész 
értelmiségre, sőt a modern tömegkommunikáció világában a nép legszélesebb 
rétegeire. Számos példa arra utal, hogy az a sajátosság, miszerint nemzeti problé- 
máinkra a múlt bemutatásán keressük, vagy az értelmiség ezen keresztül is keresi 
a választ napjainkban sem szűnt meg, sőt talán nem is vesztett jelentőségéből. 
Ezt bioznyítja a megjelenő történelmi jellegű , krónikák", népszerű- és szépirodal- 
mi munkák, filmek és televízió és rádióműsorok, drámák stb. gyakran meglepően 
széleskörű és vehemens visszhangja különösen az értelmiség között, az értelmezé- 
sek sokfélesége, a nyílt, vagy rejtett viták kialakulása. S nem véletlen hogy ezek 
elsősorban a nemzeti sorsfordulók és a nagy történelmi alakok körül csúcsosodnak 
ki, amik és akik egyik, vagy másik aspektusból való megvilágítása lényegében 
a nemzeti kérdést és érzelmeket érinti. Ez az alkotó értelmiség ma is, mint a múlt- 
ban az értelmiség igen széles rétegeinek öntudatos, vagy a tudat mélyebb rétegei- 
ben meghúzódó törekvéseit és érzelemtöredékeit mozdítja meg, láthatatlan és 
gyakran bizonytalan tendenciáknak ad teret. Éppen ebben rejlik a történelmen 
keresztül magát kifejező alkotó értelmiség nagy jelentősége és felelőssége az értel- 
miségi és a szélesebben vett köztudat formálásá szempontjából általában és 
a nemzeti tudat formálása szempontjából különösen. Mindez felveti természetesen 

azt a kérdést — amelyre széleskörű objektív vizsgálatok hiányában nehéz vála- 
szolni —, hogy milyen ez a mai magyarországi értelmiség, milyen csoportokra 
bomlik, milyen a nemzeti tudata, milyen tényezők befolyásolják annak alakulá- 
sát, s milyen tendenciákat hordoz magában. 

Ha az alapokat nézzük, a mai magyar értelmiség — szemben a tőkés társa- 
dalom értelmiségével — lényegében homogén. Szinte minden értelmiségi közvetlen, 
ritkábban közvetve a szocialista termelést, közigazgatást, oktatást, tudományt és 
művészetet stb. szolgálja, a megélhetésük — és egyre javuló megélhetésük — 
alapja, s vitális érdekeik azonosak a szocializmus fejlődésének érdekeivel. Nin- 
csen meg tehát a mai magyar értelmiségnek az a kettős arculata, amely létéből 
következően a múlt társadalomban szükségszerűen megvolt, egyszerűen azért, 
mert egyszerre volt a tőkés kizsákmányolás végrehajtásában részes, másrészt 
maga is kizsákmányolt. Ebből a szempontból tehát létrejött egy egységes szocia- 
lista értelmiség, amelynek értelmiségi rétegbeli , rétegérdeke" egybeesik a szocia- 
lizmus érdekeivel. (Ismét nem föltétlen minden egyes értelmiségi szubjektív, 
egyediérdekéről szóltunk, hanem a rétegnek az általános érdekéről, mint olyanról.) 
Az értelmiségen belüli tudati polarizáció és motiváció okait tehát a jelenlegi 
körülmények között másutt kell keresnünk. 

Mielőtt a tudati indítású okokat vizsgálnánk, vessünk egy pillantást a lét- 
beli helyzetből adódó különbségekre, amelyek sajátos módon befolyásolják a tuda- 
tot. A mai értelmiség tudatát is erősen befolyásolják életkörülményei, különösen 
a társadalmi együttélésbenelfoglalt helye, anyagi és társadalmi presztizs-viszonyai. 
A kettő pedig a mai Magyarországon valószínüleg még erősebben összefügg, mint 
a régi Magyarországon. Az ellenforradalmi társadalomban ugyanis a megmereve- 
dett társadalmi persztizsrendszerben csak egyik — s nem mindig legerősebb — 
tényező volt a jövedelem (vagy a vagyon), ezzel egyenrangú (néha erősebb, más- 
kor gyengébb) tényező volt a származás, s az ebből következő társadalmi kapcso- 
latok, s látszatok. Ez közismerten az elkésett és felemás magyarországi kapitalista 
fejlődés társadalmi következémnye volt. Amikor új társadalmunk a születés 
társadalmi presztizserejét szétzúzta, a vagyonokat kisajátította, helyére az értel- 
miségen belül más presztizsteremtő tényezők léptek. Egyik kétségtelenül a 
munka és szellem megbecsülése lett, de e mellett nem lehet lebecsülni a jö- 
vedelem mértéke, s az ezzel járó életforma társadalmi presztizsteremtő erejét. 
Két tényező föltétlen motiválja a képet; a jövedelem és a hatalom, vagy ennek 
látszata. 

Mindezek szinte sugallják azt a gondolatot, hogy a mai értelmiségben azok 
rendelkeznek a legerősebb nemzeti érzéssel, akik legtöbbet kaptak a szocialista 
(vagy szocializmust építő) nemzettől, a legmagasabb jövedelműek, s a legnagyobb 
intézkedési jogkörrel bíróak, akik az emberek többségében a hatalmat gyakorlók 
látszatát keltik. Az első kategóriába lehetne sorolni pl. a , befutott"? művészeket, 
írókat, sportolókat, kiemelkedő jövedelmű orvosokat stb. A másodikba a gyárak 
irányító gazdasági és műszaki szakembereitől kezdve a tanácsapparátus ve- 
zetőiig húzódó saját területükön irányító munka- és hatáskört élvező értel- 
miségieket. 

A valóságban azonban úgy vélem az értelmiségi társadalmi presztizs és 
a nemzeti érzés közel sincs ilyen mértékben szinkronban egymással. A jövedelem- 
nek magasan az átlag fölé emelkedése olyan civilizációs igényeket támaszt és élet- 
formát alakít ki, amely néha már közelebb van a fejlettebb technikai civilizációjú 
országok vezető értelmiségének életformájához, mint a magyarországi értelmiségi 
többségéhez. Nem a magyarországi realitások, hanem a fejlett nyugat lesz az 

ideál, amelyet lehetőleg azonnal utánozni, s annak több generációs ipari fejlődéssel 
nagy erőfeszítéssel elért eredményeit megfelelő idő és erőfeszítésnek rááldozása 
nélkül követeli. Itt a nemzeti érzés ellentétbe csap át, saját nemzetünk eredmé- 
nyeinek és alkotó perspektivájának lebecsülésébe, s a nyugat kritika nélkül, 
naív csodálatába. A felfokozott egyéni civilizációs vágyak áttevődnek a nemzeti 
tudat síkjára, s komoly, néha tragikus torzulásokhoz vezetnek. S ahogy az értel- 
miség nem lebecsülendő része mindig a magánál nagyobbnak vélt presztizssel 
rendelkezőket követi, úgy ez a fajta tudati torzulás a kiemelkedő színvonalon élő 
értelmiség egy részéről kisugároz szélesebb értelmiségi körökre. Ismét szeretném 
leszögezni, hogy csak tendenciákat keresünk, s egy pillanatig sem gondoljuk, 
hogy az itt leírtak föltétlen vonatkoznak a legjobb jövedelmű értelmiségiek 
mindegyikére, vagy akár nagy többségére is. A tendenciákkal azonban minden- 
képp szembe kell nézni. 

Közel sem ugyanígy vetődik fel a kérdés a hatalom presztizsalapján kiemel- 
kedő értelmiség nemzettudata kérdésében. Ennek a csoportnak egy része — még 
ha a fejlett nyugati civilizáció vívmányait el tudja is érni — mégsem torzul nemzeti 
tudata kozmopolita irányba, hanem e helyett befelé, néha túlságosan befelé 
fordul. Nem egy közülük nap mint nap érezve irányító szerepén keresztül társa- 
dalmi súlyát, ezt olyan valóságos hatalomnak véli, amely tudatában a nemzeten 
belül saját kiváltságos helyzetének képzete felé torzul. Szinte kezdi magát azo- 
nosítani a nemzettel, így születnek meg a helyi kiskirályok, s tűnnek fel a múlt Ma- 
gyarországának külsődleges allürjei, a dzsentrire emlékeztető viselkedési formák, 
az üres csillogó hatalmi és társadalmi külsőségek. Az értelmiségnek ez a csoportja 
kétségtelenül fejlett nemzettudattal rendelkezik, hiszen magáénak érzi a nemzetet, 
s relative annyit kap a nemzettől, amennyit másutt sehol sem kapna. Ugyan- 
akkor érdemes lenne komolyabban vizsgálni a nemzettudatának belső összetevőit, 
olyan résztorzulásait, amelyek már az egészet érinthetik. Az értelmiség egyik 
sajátossága, hogy a társadalmi kiváltság egyik — talán legerősebb — alapjának 
mindig a hatalmat tekintette, s mikor tudati torzító átörökléseket keresünk 
a múltból, talán ez lehet az egyik figyelemreméltó szempont. Mégegyszer szeret- 
ném hangsúlyozni: közel sem merném állítani, hogy az irányító értelmiségi cso- 
portra az itt leírtak jellemzők, azonban tendencia-lehetőségüket nem szabad 
figyelmen kívül hagyni. Nem szabad azért sem, mert az értelmiség szélesebb 
rétegeire ennek a fajta gondolkodásmódnak és fellépésnek, illetve akár pusztán 
látszatának is nagy, s nem kívánatos hatása van, vagy lehet. 

Közel sem gondolom azt, hogy a mai magyar értelmiség akár csak nemzeti 
tudatát tekintve is objektive csupán a jövedelem és a hatalom presztizsszem- 
pontjai szerint csoportosul. A csoportosításnak számos más módját lehetne meg- 
találni, erre azonban sem kellő ismeretalapom nincsen, sem nem képzelhető el még 
csak felvázolása sem egy ilyen rövid tanulmány keretei között. Meg sem kísérlem 
a városi — különösen nagyvárosi — és falusi, a műszaki-közgazdasági és a humán, 
s egyéb módon megoszló, vagy csoportosítható értelmiségek nemzeti tudati habi- 
tusa közötti különbségeket elemezni. A következőkben csupán néhány olyan 
tendenciára szeretném felhívni a figyelmet, amely általában az értelmiség, illetve 
különösen annak egyes csoportjai nemzettudatát befolyásolja, s elsősorban nem 
jelenlegi gazdasági és társadalmi presztizshelyzetük eredménye, hanem egyrészt 
a múlt tudati maradványai, másrészt külső hatások motíválják. 

A mai értelmiséget csak úgy lehet megérteni, vagy legalábbis tudat- és 
érzelemvilágához közelíteni, ha kialakulásában, s ezzel kapcsolatos összetevőiben, 
s a folyamatosan ért társadalmi és politikai ráhatások rendszerében próbálunk 

eligazodni. Ilyen szempontból rendkívül heterogén ez az értelmiség, több gene- 
rációt rétegez egymásra és éltet szimbiózisban. A legidősebb generáció az ellen- 
forradalmi rendszertől átörököltek, a régi értelmiségnek az a része, aki vagy már 
eleve szemben állt, vagy idejében szembe fordult a Horthy-Magyarországgal, 
többségében pedig azokat, akik képesek voltak átnevelődni, vagy szakértelmük 
miatt átmenthették magukat anélkül, hogy az új rendszerrel tudatilag azonosul- 
tak volna. A mai értelmiség másik rétegét az a többségében népi eredetű közép- 
generáció képezi, aki jórészt paraszti és munkássorból, ill. családból a kulturális 
forradalom tudatos végrehajtásával vált értelmiségivé, az értelmiséggé válás 
nem könnyű lelki vajúdásain ment keresztül. Ennek a generációnak kisebb része 
az az értelmiségi származású fiatalság, amely fiatalon felismerte a társadalmi 
fejlődés útját és képes volt az új népi értelmiséggel együtt felnőni —, s ha nem is 
mindig, s minden nehézség nélkül — generációs és alapvető eszmei egységbe 
összeforrni. Az értelmiség harmadik, s talán már negyedik generációját azok képe- 
zik, akik már nem hordozzák magukban a kétkezi osztályokból értelmiségivé 
válás közvetlen, s sokszor lelkileg súlyos élményeit, hanem egy természetes 
kiválasztódással a mai, társadalmilag antagonisztikus ellentmondásokat nem 
hordozó, harmonikusabb társadalomból, viszonylag törésmentesen jutottak az 
értelmiségbe közvetlen kétkezi dolgozó családból, vagy hajdani kétkezi dolgozó 
családok leszármazottai második értelmiségi nemzedékeként, vagy ún. ősértelmi- 
ségi családokból. Mindegyik generációnál más-más hatások érvényesültek, más- 
más tipizálható életút alakította ki karakterüket. Ezt nem lehet figyelmen kívül 
hagyni a tudat, ezen belül a nemzeti tudat vizsgálatakor, még akkor sem, ha a 
rendkívül bonyolult, sokszálú összetevőket nem tudjuk kibogozni, csak néhány 
tipikusnak vélt vonást próbálunk megkeresni. 

Hazánk felszabadulása után a nemzeti tudat kérdésében két ellentétes 
hullámmal kell számolnunk. Egyik kétségtelenül valaminek a tagadásából jött 
létre; azoknak a csalódottaknak, kiábrándultaknak, üldözötteknek a körében 
— akik nem rendelkeztek megfelelő marxizmus-leninista műveltséggel — s milyen 
kevesen rendelkeztek akkor ilyennel —, akik megcsömörlöttek a bukott uralkodó 
osztályok hazafias frázisaitół, amely csak annak a vad soviniszta és szovjet- 
ellenes politikának a leplezésére volt jó, amely az országot a második világháború 
katasztrófájába vitte. Ez a hullám a hazafiság szót, s ezzel együtt a nemzeti érzést 
szerette volna száműzni, s helyébe a nemzetköziséget, s az ezzel együttjáró humá- 
numot ültetni. Ez a háború borzalmai után érthető és szinte természetes reakció 
az értelmiség antifasiszta, vagy kiábrándult csoportjainak egy részénél. Termé- 
szetesen a dolog megértése semmit sem von le ideológiai tévedéséből és veszélyé- 
ből, amely abban nyilvánul meg, hogy e réteg egy része gyakran az igaz haza- 
fiságot és a proletár internacionalizmus egymást kiegészítő természetes párosát 
természetellenesen szétválasztotta egymástól, s ezzel lehetőséget adott eszmei 
zűrzavarra a fejekben, s könnyen téves elméletekhez vezetett. Sajnos ennek 
eredményei abban az időban nem egy vezető beosztású kommunista munkás- 
ságában is megmutatkoztak. Egy azonban nem vonható kétségbe, hogy az 
értelmiségnek ez a csoportja a hazafias frázisok tagadása közben a hazafiság 
kérdését általában lebecsülte, ugyanakkor azonban érzelmileg azonosult a 
szocializmus építésének ügyével, s minden áldozatra hajlandó volt egy új világ 
megteremtéséért. 

A másik hullámmal, s az ezt követő csoportokkal merőben más a helyzet. 
Ennek a hullámnak a követői nem megtagadták a hazafiságot, hanem a régi úri 
hazafisággal szemben egy másfajta népi hazafiságot állítottak. Kiélezett formá- 

jában ez is az ellenforradalmi sovinizmus tagadásából, annak reakciójaként jött 
létre, csak míg az előbbi magát a tagadást, ez az utóbbi gyakran a tagadással 
szembeállított újat abszolutizálta. Míg az előbbi eltorzult a nemzeti nihilizmus 
irányába, addig az utóbbi az egyoldalú diszkriminációs nemzeti felfogás irányába. 
Sajnos ennek eredményei sem maradtak hatás nélkül, sem az értelmiségi tömegek 
tudatára, sem a politikai életre. Ez külön elemzés tárgyát képezhetné, még akkor 
is, ha nem vonjuk kétségbe, hogy e nemzettudat hordozóinak nagyrésze lelkesen 
és hűen szolgálta abban az időben a szocializmus építésének ügyét, s nemzettudati 
torzulásuk okai figyelembe véve a történelmi körülményeket, teljesen érthetőek. 
S bár a két egymással párhuzamos hullám küzdelmének szintéziséből kialakuló- 
ban van a helyesen értelmezett nemzeti és egyben internacionalista értelmiségi 
köztudat, közel sem lehet azt hinni, hogy ez a folyamat minden nyom nélkül 
múlt el ennek a generációnak tudat- és érzelemvilágában. Annál inkább nem, 
mert az 1950-es évek első felének dogmatikus politikája gyakran nem segítette, 
hanem épp ellenkezőleg gátolta az értelmiségi nemzeti tudat letisztulását és ki- 
kristályosodását. Meglepetések, megaláztatások és csalódások sorozata tette ezt 
a generációt gyakran túl érzékennyé, esetenként cinikussá, kiábrándulttá, vagy 
keserűvé. El kellett telni egy időnek, amíg a tudati és lelki zűrzavarok lecsillapod- 
tak, s megszületett a nemzeti érzés belső harmóniája —, ha nem is mindenkimél. 
5 ha már a két hullám különbségei nem is tűntek el, kétségtelenül nagy polari- 
záció figyelhető meg, bártalán még ma is a nemzeti tudat kérdésében a legnagyobb 
a bizonytalanság és épp ezért nagyon különbözőek a reflexiók az e problémakört 
érintő írásokra, filmekre és más művészi alkotásokra. 

Érzékelhetően nem ugyanebből a tudati és lelki alapállásból reagál a követ- 
kező generáció a nemzeti érzéssel kapcsolatos kérdésekre. Ez a nemzedék már 
nem hordoz magában olyan jellegű közvetlen élményanyagot, mint szülei, nem- 
zeti tudata már teljesen a szocialista társadalomban alakult ki, formálódásának 
tényezőit tanulmányai, tömegkommunikáción keresztül ismeretei, családja és 
ismeretségi körének légköre és más személyes benyomások alakították ki. Ez az 
értelmiségi generáció már egységesebb indítású, nemzeti tudatában és érzelem- 
világa komponenseiben már több a vélelemszerű elem. Nála is tapasztalható egy 
bizonyos kettősség. Egyrészt az a tény, hogy tanulmányai alapján közelíti meg 
a kérdést, mindent egzaktan és egyértelműen tisztázni akar. Számára talán leg- 
nagyobb problémát e téren az igaz hazafiság és a proletár internacionalizmus kap- 
csolata jelenti, ami tapasztalatom szerint közel sem mélyen megértett és még 
kevésbé mélyen átélt a mai értelmiségi fiatalság jelentős részében. Másrészt a 
szocializmus építésének általános törvényszerűségei és nemzeti sajátosságainak 
összefüggése, ok-okozati viszonya és értékrendje nem elég tisztázott számukra, 
s okoz tudati zűrzavart, sőt néha torzulásokat, s többségében a proletár inter- 
nacionalizmus kárára. Ez a generáció bírálva szülei szerinti oktalanul túlzott 
emocionális fűtöttségét, a realitásokat nem kellően figyelembe vevő, s bizonyos 
szempontból naív lelkesedését, ennek tagadásaként egy túlzott, vagy látszólag 
túlzott racionalizmust állít ezzel szembe. A dolgok logikája gyakran megfordul, 
s túlhangsúlyt kap a nemzeti önérdek, s mint ilyen azután kikerül a szocializmus 
nemzetközi közös érdekének együtteséből. A fiatalság egy másik része épp az ön- 
magában való igazságosság naív emocionizmusát állítja szembe az általa hideg 
racionalizmusnak tűnő valósággal. Ez a gondolkodásmód és viselkedési forma 
korunk a szocializmus építése kezdeti korszakánál lényegesen bonyolultabb bel- 
és külpolitikai viszonyaiban és társadalmi összetevőinek lényegében és látszatai- 
ban nem tud eligazodni és bizonytalansága ellen a naív igazságkeresés leegyszerű- 

sítő emocionalizmusába menekül, s ebből a pozícióból lázong. Az általa kon- 
formizmusnak vélt stabilitással állítja szembe saját naív vélt forradalmárságát. 

Közel sem kívánom azt állítani, hogy az itt ismertetett tendenciák az értel- 
miség többségére jellemzőek. Azonban kétségtelenül meglelhetők, s érdemesnek 
tűnik velük foglalkozni, okait kutatni, a követelményeit számba venni. Mindez 
csak aláhúzza az értelmiségkutatás szükségét és fontosságát. 


